b'\n_START_ARTICLE_\nKofun laikotarpis\n_START_SECTION_\nJamato r\xc5\xabmai\n_START_PARAGRAPH_\nNors sutarta, kad laikotarpis prasideda 250 m. pr. m. e., neai\xc5\xa1ku kada prasid\xc4\x97jo Jamato valdymas. R\xc5\xabmai siejami su Jamataikoku problema ir jo \xc5\xbelugimu. Sutariama, kad Jamato valdovai priklaus\xc4\x97 Kofun kult\xc5\xabrai ir vald\xc4\x97 Jamato iki IV a. Viso laikotarpio metu i\xc5\xa1liko regionini\xc5\xb3 valdov\xc5\xb3 autonomija, ypa\xc4\x8d tokiose vietose kaip Kibi (dabar Okajamos prefekt\xc5\xabra), Izumo (dabar \xc5\xa0iman\xc4\x97s prefekt\xc5\xabra), Ko\xc5\xa1i (Fukujaus ir Nijigatos prefekt\xc5\xabros), Kenu (\xc5\xa1iaur\xc4\x97s Kanto), \xc4\x8ciku\xc5\xa1i (\xc5\xa1iaur\xc4\x97s Ki\xc5\xab\xc5\xa1i\xc5\xab) ir Hi (centrin\xc4\x97 Ki\xc5\xab\xc5\xa1i\xc5\xab). Tik VI a. Jamato klanai vald\xc4\x97 vis\xc4\x85 piet\xc5\xb3 Japonij\xc4\x85. Kita vertus, Jamato santykiai su Kinija prasid\xc4\x97jo IV a. pabaigoje pasak Dain\xc5\xb3 knygos._NEWLINE_Jamato valstybei, atsiradusiai V a. pabaigoje, buvo b\xc5\xabdingi galingi klanai (\xe8\xb1\xaa\xe6\x97\x8f: G\xc5\x8dzoku). Kiekvienam klanui vadovavo patriarchas (\xe6\xb0\x8f\xe4\xb8\x8a: Ujikami), kuris atlikin\xc4\x97jo \xc5\xa1ventas apeigas klano dievui (kami) pagerbti, kad b\xc5\xabt\xc5\xb3 u\xc5\xbetikrinta klano gerov\xc4\x97. Klano nariai buvo aristokratija, o karali\xc5\xa1ka gimin\xc4\x97, vald\xc5\xbeiusi |Jamato r\xc5\xabmus, buvo jos vir\xc5\xa1\xc5\xabn\xc4\x97je. Galingi klano vadai apdovanodavo suteikdami kabane, titul\xc4\x85, kuris rodydavo politin\xc4\xaf rang\xc4\x85 ir buvo paveldimas bei vartojamas vietoj pavard\xc4\x97s._NEWLINE_Vakarie\xc4\x8diai \xc5\xa1\xc4\xaf laikotarp\xc4\xaf kartais vadina Jamato laikotarpiu, nes jo pabaigoje Jamato vadai tapo imperatori\xc5\xa1k\xc4\x85ja dinastija. Bet Kofun laikotarpiu Jamato buvo viena i\xc5\xa1 daugelio tarpusavyje kovojan\xc4\x8di\xc5\xb3 valstybi\xc5\xb3. Japon\xc5\xb3 istorikai pabr\xc4\x97\xc5\xbeia, kad laikotarpio prad\xc5\xbeioje kit\xc5\xb3 region\xc5\xb3 valstyb\xc4\x97s, pvz.: Kibis buvo ar\xc4\x8diau dominavimo ir svarbos. Cukurijamos pilkapis Kibije ketvirtas pagal dyd\xc4\xaf Japonijoje._NEWLINE_Po kurio laiko Jamato r\xc5\xabmai prad\xc4\x97jo valdyti visus Hon\xc5\xa1i\xc5\xab ir Ki\xc5\xab\xc5\xa1i\xc5\xab klanus, suteikdami kartais paveldimus titulus ma\xc5\xbeesni\xc5\xb3 klan\xc5\xb3 vadams. Jamato vardas buvo siejamas su visa Japonija, o jo vadai vald\xc4\x97 kit\xc5\xb3 klan\xc5\xb3 vadus ir \xc4\xafgijo daug dirbamos \xc5\xbeem\xc4\x97s. Pagal kin\xc5\xb3 model\xc4\xaf japonai pl\xc4\x97tojo centrin\xc4\x99 administracij\xc4\x85, o Jamato r\xc5\xabmuose dalyvaudavo ir vietini\xc5\xb3 klan\xc5\xb3 vadai, bet \xc5\xa1alis netur\xc4\x97jo nuolatin\xc4\x97s sostin\xc4\x97s. Gars\xc5\xabs klanai buvo Soga, Kacuraki, Heguri, Kose i\xc5\xa1 Jamato ir Bidzeno \xc5\xbeem\xc4\x97s, Kibi klanai Idzumo \xc5\xbeem\xc4\x97je. Otomo ir Mononobe klanai buvo karo vadai, o Nakatomi ir Inbe klanai\xc2\xa0\xe2\x80\x93 \xc5\xa1ventikai. I\xc5\xa1 Soga klano buvo kil\xc4\x99 pirmieji ministrai, o i\xc5\xa1 Ohtomo ir Mononobe klan\xc5\xb3 b\xc5\xabdavo antri pagal svarb\xc4\x85 ministrai. Provincij\xc5\xb3 vadai vadinosi Kuni-no-mijacuko. Amatai buvo organizuoti \xc4\xaf gildijas._NEWLINE_Jamato r\xc5\xabmai tur\xc4\x97jo ry\xc5\xa1i\xc5\xb3 su Gajos konfederacija, kuri\xc4\x85 japonai vadino Mimana. Kofun kapuose yra archeologini\xc5\xb3 \xc4\xafrodym\xc5\xb3, kurie patvirtina meno ir drabu\xc5\xbei\xc5\xb3 pana\xc5\xa1um\xc4\x85. Remdamiesi Kod\xc5\xbeiki ir Nihon \xc5\xa0oki, japonai anks\xc4\x8diau tvirtino, kad Gaja buvo j\xc5\xb3 kolonija Kor\xc4\x97joje, bet dabar \xc5\xa1i teorija atmesta. Labiau tik\xc4\x97tina, kad abi \xc5\xa1alys mok\xc4\x97jo Kinijai duokl\xc4\x99. Ta\xc4\x8diau kin\xc5\xb3 istorikas Shen Yue (441\xe2\x80\x93513\xc2\xa0m.) i\xc5\xa1 Liu Song dinastijos Dain\xc5\xb3 knygoje teigia, kad Jamato karalius buvo Gajos valdovas. \xc5\xa0i mintis irgi atmesta. Istorikai teigia, kad n\xc4\x97ra \xc4\xafrodym\xc5\xb3, kad tuo metu japonai vald\xc4\x97 koki\xc4\x85 nors Kor\xc4\x97jos dal\xc4\xaf. Did\xc5\xbeiausia problema su ra\xc5\xa1ytiniais \xc5\xa1altiniais tai, kad kai kurie tomai dingo ar buvo nepatikimai perra\xc5\xa1yti.\n_START_SECTION_\nOkimi\n_START_PARAGRAPH_\nKofun laikotarpiu atsirado aristokrati\xc5\xa1ka visuomen\xc4\x97, kuriai vadovavo karo vadai._NEWLINE_\xc5\xa0is laikotarpis buvo kritinis ta\xc5\xa1kas Japonijos evoliucijoje \xc4\xaf vientis\xc4\x85 ir pripa\xc5\xbeint\xc4\x85 valstyb\xc4\x99. Tuo metu labiausiai i\xc5\xa1sivyst\xc4\x99s buvo Kansajaus regionas. Jo valdovai net siunt\xc4\x97 pasiuntinius \xc4\xaf Kinij\xc4\x85, kad b\xc5\xabt\xc5\xb3 pripa\xc5\xbeinti j\xc5\xb3 karali\xc5\xa1kieji titulai._NEWLINE_Nors t\xc5\xb3 Japonijos valdov\xc5\xb3 titulas diplomatijoje buvo karalius (jap. kimi), t\xc4\x97vyn\xc4\x97je jie save vadino did\xc5\xbeiaisiais karaliais (Okimi). To laikotarpio karaliai tur\xc4\x97jo ir religin\xc4\xaf autoritet\xc4\x85, savo vald\xc5\xbei\xc4\x85 pateisindami dievi\xc5\xa1ka kilme. Titulas Dang\xc5\xb3 ir \xc5\xbdem\xc4\x99 valdantis dydysis karalius (Amenoshita Shiroshimesu Okimi) buvo naudojamas iki VII a., kai j\xc4\xaf pakeit\xc4\x97 imperatorius (Tenno).\n_START_SECTION_\nJamato klanai\n_START_PARAGRAPH_\nJamato klanai ir vietiniai vadai tvirtino, kad yra kil\xc4\x99 i\xc5\xa1 imperatoriaus \xc5\xa1eimos arba diev\xc5\xb3. Kita vertus, buvo daug klan\xc5\xb3, kurie nurod\xc4\x97, kad j\xc5\xb3 prot\xc4\x97viai atvyko i\xc5\xa1 Kinijos ar Kor\xc4\x97jos._NEWLINE_V a. Kazuraki klanas (\xe8\x91\x9b\xe5\x9f\x8e\xe6\xb0\x8f), kildin\xc4\x99s save i\xc5\xa1 imperatoriaus Kogeno legendinio an\xc5\xabko, buvo galingiausias Jamato r\xc5\xabmuose ir buvo giminyst\xc4\x97s ry\xc5\xa1iais susij\xc4\x99s su imperatori\xc5\xa1k\xc4\x85ja \xc5\xa1eima. Po Kazuraki nuosm\xc5\xabkio V a. pabaigoje, Otomo klanas laikinai per\xc4\x97m\xc4\x97 vald\xc5\xbei\xc4\x85. Kai imperatorius Burecu mir\xc4\x97 nepalik\xc4\x99s \xc4\xafp\xc4\x97dinio, Otomo no Kanamura pasi\xc5\xabl\xc4\x97, kad tolimas imperatoriaus giminaitis i\xc5\xa1 Ko\xc5\xa1i \xc5\xbeem\xc4\x97s taptu nauju imperatoriumi Keitajumi. Ta\xc4\x8diau Kanamura tur\xc4\x97jo atsistatydinti d\xc4\x97l nepavykusios diplomatin\xc4\x97s politikos ir Asukos laikotarpio prad\xc5\xbeioje vald\xc5\xbeia atsid\xc5\xabr\xc4\x97 Mononob\xc4\x97s ir Sogos klano rankose.\n_START_SECTION_\nToraid\xc5\xbein\n_START_PARAGRAPH_\nKin\xc5\xb3 ir kor\xc4\x97jie\xc4\x8di\xc5\xb3 emigrantai, kurie buvo naturalizuoti Senov\xc4\x97s Japonijoje, buvo vadinami toraid\xc5\xbein. Jie atgabeno \xc4\xaf Japonij\xc4\x85 daugyb\xc4\x99 Kinijos kult\xc5\xabros aspekt\xc5\xb3. Vertindama j\xc5\xb3 \xc5\xbeinias Jamato vyriausyb\xc4\x97 palankiai elg\xc4\x97si su toraid\xc5\xbein. J\xc5\xb3 atgabenta kult\xc5\xabra buvo labai svarbi imperatori\xc5\xa1kiesiems r\xc5\xabmams. \xc5\xa0insen \xc5\xa0od\xc5\xbeiroku knyga, surinkta 815\xc2\xa0m., teigia, kad i\xc5\xa1 1182 kilming\xc5\xb3 \xc5\xa1eim\xc5\xb3 Kanzajaus regione ir Hon\xc5\xa1iu saloje 154 buvo emigrant\xc5\xb3 kilm\xc4\x97s. Knyga teigia, kad 163 kilusios i\xc5\xa1 Kinijos, 104 \xc5\xa1eimos i\xc5\xa1 Baekje, 41 i\xc5\xa1 Goguryeo, 6 i\xc5\xa1 Silos ir 3 i\xc5\xa1 Gajos. Jos gal\xc4\x97jo atsikelti 356\xe2\x80\x93645\xc2\xa0m.\n_START_SECTION_\nKinijos emigrantai\n_START_PARAGRAPH_\nNihon \xc5\xa0oki teigia, kad Hata klanas, kil\xc4\x99s i\xc5\xa1 \xc5\xa0i Huangdi, \xc4\xaf Japonij\xc4\x85 atvyko 403\xc2\xa0m. \xc5\xa0insen \xc5\xa0od\xc5\xbeiroku knygoje ra\xc5\xa1oma, kad imperatorius Nintoku i\xc5\xa1barst\xc4\x97 Hata klan\xc4\x85 po \xc4\xafvairias provincijas ir vert\xc4\x97 r\xc5\xabmams gaminti \xc5\xa1ilk\xc4\x85. Kai Jamato r\xc5\xabmuose atsirado financ\xc5\xb3 ministerija, Hata Ocu\xc4\x8di\xc4\x8di (\xe7\xa7\xa6\xe5\xa4\xa7\xe6\xb4\xa5\xe7\x88\xb6) tapo pirmuoju ministru._NEWLINE_Takamuko klanas kil\xc4\x97s i\xc5\xa1 Cao Cao. Takamuko no Kuromaro buvo vienas i\xc5\xa1 Taikos reformos vykdytoj\xc5\xb3.'